LV
C 156/46
☒
5.
Eiropas Savienības Oficiālais Vēstnesis
3.5.2023.
Ar reģistrētu ACVN vai AĢIN apzīmēta produkta specifikācijas grozījums, ko nevar uzskatīt par maznozīmīgu saskaņā ar Regulas (ES) Nr.
1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.
Grozījums vai grozījumi Ņemot vērā pieredzi, kas kopš aizsargātā nosaukuma piešķiršanas gūta praktiskajos aspektos, pieprasītie produkta specifikācijas grozījumi ir nepieciešami, lai detalizētāk aprakstītu visus būtiskos ražošanas un tirdzniecības nosacījumus, tostarp dažādus ražošanas posmus, kā arī nodrošinātu ar AĢIN “Vorarlberger Bergkäse” apzīmētā produkta kvalitāti.
Produkta iepriekšējā specifikācija, kas sastāvēja no vairākiem atsevišķiem dokumentiem un pielikumiem, ir apvienota vienā dokumentā, pārstrādāta un atjaunināta, lai sniegtu prasību skaidrāku aprakstu, jo īpaši par ražošanas metodi un izcelsmes apliecinājumu, un tādējādi palīdzētu saglabāt ar AĢIN “Vorarlberger Bergkäse” apzīmētā produkta kvalitāti.
Grozījumi konkrētāk aprakstīti turpmāk.
1.
Produkta apraksts
Sākotnējās produkta specifikācijas 5. punkta b) apakšpunkta (Apraksts) teksts un šim punktam pievienotie papildinājumi ir iekļauti 4.2. punktā (Apraksts).
Savukārt šis punkts ir sadalīts divās daļās: 4.2.1. punkts (Vispārīgs apraksts) un 4.2.2. punkts (Īpašības).
Sākotnējais teksts ir pārveidots, lai tas būtu konkrētāks un strukturētāks.
Ir svītrota informācija par tauku saturu sausnā.
Siera rituļa svars ir palielināts līdz 7–40 kg (iepriekš — 8–35 kg) un veidnes augstuma diapazons ir palielināts līdz 8–12 cm (iepriekš — 10–12 cm).
Ir norādīts minimālais nogatavināšanas periods, t. i., 3 mēneši.
Produkta specifikācijas 5. punkta b) apakšpunkts: ““Vorarlberger Bergkäse” ir pagatavots no dabiska (govs) svaigpiena, tā tauku saturs sausnā ir aptuveni 50 % un tam ir graudaina miziņa, kas nogatavināta ar baktēriju kultūrām, līdz izžuvusi; tās krāsa ir no brūngani dzeltenas līdz brūnai.
Rituļi sver 8–35 kg, un to augstums ir 10–12 cm.
Tiem ir aptuveni zirņa lieluma, apaļi, matēti–spīdīgi un vienmērīgi izkliedēti caurumi.
Siera konsistence ir no stingras līdz mīkstai, tās krāsa — no ziloņkaula līdz bāli dzeltenai.
Garša — no pikantas līdz asai.
Tā izejviela ir piens, kas iegūts no govīm, kuras ganās kalnu pļavās un ielejās, un kas ir piemērots cietā siera gatavošanai, jo lopi netiek baroti ar skābbarību.
Tiek izmantots tikai dabisks himozīns.” un 5. punkta b) apakšpunkta papildinājumi: “Visbūtiskākās [produkta] atšķirīgās iezīmes neapšaubāmi nodrošina stingri ievēroti barošanas noteikumi (sk. pielikumu), mazo kalnu pienotavu izmantošana, rūpīgs roku darbs “Vorarlberger Bergkäse” nogatavināšanā un tā gatavošanai veltītā uzmanība, dabiskā svaigpiena, kas iegūts no govīm, kuras netiek barotas ar skābbarību, tradicionālā pārstrāde, kā arī siernieku prasmes.
Pienu atļauts iegādāties tikai no saimniecībām, kuras izmanto vienīgi ekstensīvu pļavu apsaimniekošanas praksi, kas neietver skābbarības ražošanu vai izmantošanu barībā.
Pienu nav atļauts iegādāties no jaukta tipa saimniecībām (saimniecībām, kurās jaunlopi tiek baroti ar skābbarību).
Pienu piegādā vismaz reizi dienā un pārstrādā uz vietas pienotavā.
Siera gatavošana mazās saimniecībās nodrošina amatnieciskās ražošanas saglabāšanu un rūpīgu siera gatavošanas darbu.
Tā rezultātā tiek nodrošināta arī “Vorarlberger Bergkäse” īpašā kvalitāte un ilgais glabāšanas laiks.” ir pārfrāzēti šādi:
4.2.
Apraksts
4.2.1.
Vispārīgs apraksts “Vorarlberger Bergkäse” ir cietais siers, kas gatavots no dabiska svaigpiena, kuru iegūst no kalnu vai ieleju govīm, kas netiek barotas ar skābbarību.
Pienu nav atļauts iegādāties no saimniecībām, kurās jaunlopi tiek baroti ar skābbarību (jaukta tipa saimniecībām).
Siera rituļi sver 7–40 kg, to augstums ir 8–12 cm un nogatavināšanas periods — vismaz 3 mēneši.